《邻叟招饮》
宋代·于石

灯火隔篱落，呼儿掩柴门。
邻叟挽我衣，笑指老瓦盆。
酒尽意未已，语杂情更真。
嗟嗟行路难，劝我归与邻。
团圞一家乐，亦足娱其亲。
低头愧叟言，未语面辄頳。
父昔教我书，意在为荣亲。
十岁始知学，二十能为文。
三十将远游，海波忽扬尘。
年今几半百，亲老安可云。
岁时一杯酒，父子祖与孙。
客多在家少，暂聚还复分。
曾不如尔乐，欢然力耕耘。
父醉儿解扶，翁归妪相迎。
十日九在家，笑语蔼生春。
我无田可归，岂无山可耕。
我无秫可酿，岂无泉可烹。
幸及亲未衰，菽水或可营。
无愧邻叟言，乃不愧予心。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。